P. Hrušovský, podpredseda NR SR: (2001-12-06):
Teraz poprosím pána ministra Šimka, aby odpovedal na otázku, pardon pána ministra hospodárstva, aby odpovedal na otázku pána poslanca Hóku: „Vláda Slovenskej republiky sľúbila kompenzáciu nákladov obciam, ktoré vybudovali plynárenské zariadenia a previedli bez náhrady do vlastníctva štátu. Umožňuje to podľa vás súčasná legislatíva Slovenskej republiky?“ Ľ. Harach, minister hospodárstv a SR: Ďakujem pekne. Vážený pán predsedajúci, pani poslankyne, páni poslanci, vážený pán poslanec Hóka, rozsah investícií Slovenského plynárenského priemyslu, š. p. Bratislava v plynofikácii regiónov ako investora bol vzhľadom na mimoriadnu investičnú náročnosť plošnej plynofikácie limitovaný veľkosťou zdrojov pre oblasť investícií. Stavby rozvoja plošnej plynofikácie boli vzhľadom na požiadavky záväzných ekonomických ukazovateľov financované jednak zo zdrojov Slovenského plynárenského priemyslu a jednak z finančných zdrojov dotknutých miest a obcí. Podľa do 30. júna 1998 platného plynárenského zákona číslo 67/1960 Zb. o výrobe, rozvode a využití vykurovacích plynov, plynovodné prípojky vrátane príslušných častí na verejný rozvod plynu zriadené inými než plynárenskými podnikmi sa bezodplatne prevádzali do vlastníctva štátu a správy plynárenského podniku. Po uvedenom termíne odvádzal Slovenský plynárenský priemysel, š. p. za prevedené plynárenské zariadenia daň z darovania. Prevodom prechádzala na plynárenský podnik povinnosť udržiavať a opravovať plynárenské zariadenia na svoje náklady. SPP zo zákona nemá povinnosť kompenzovať náklady obciam na vybudovanie plynárenských zariadení. I napriek tomu, to chcem zdôrazniť, i napriek uvedenému, vychádzajúc z požiadaviek zástupcov samosprávy, primátorov miest, starostov obcí sme hľadali možnosti riešenia všetkých týchto žiadostí. Zo strany štátu, vlády, tu ide podľa mňa o celkom prirodzené gesto, ktoré treba urobiť voči obciam, nakoľko obcami vybudované plynárenské zariadenia boli v zmysle platných právnych predpisov bezodplatne prevedené s nulovou zostatkovou hodnotou do vlastníctva štátu a správy štátneho podniku, vtedy Slovenského plynárenského priemyslu. Obce nemajú záujem o vrátenie týchto zariadení, ktoré by bolo nutné prevádzkovať a udržiavať a ani to nie je logické, aby sa takýmto spôsobom nad sústavou rozvodnou, distribučnou rozdelilo vlastníctvo, ale definovali požiadavku kompenzácie svojich nákladov. Rokovaniami medzi zástupcami samosprávy, Slovenského plynárenského priemyslu a kompetentnými ústrednými orgánmi štátnej správy došlo v uplynulom období k dohode, že z výnosov privatizácie Slovenského plynárenského priemyslu sa bude obciam a mestám kompenzovať tá časť investičných nákladov, ktorú vybudovali z vlastných prostriedkov. Takýto dohodnutý postup si však žiada novelizovať zákon o prevode majetku štátu na iné osoby. Panie poslankyne, páni poslanci, ja musím len s ľútosťou konštatovať a istú výčitku povedať voči vám, že zákon, ktorý bolo potrebné odsúhlasiť vlastne v týchto dňoch, že tento zákon nebol schválený, čím je celá táto dlhodobo pripravovaná operácia jednoducho ohrozená. Dnes ráno sa tým zaoberala aj vláda Slovenskej republiky, pani ministerka Machová informovala o situácii ako predkladateľka tohto zákona. Samozrejme, sme pripravení hľadať aj iné právne kroky, akým spôsobom tento problém vyriešiť. Novela zákona musí byť urobená, aby mohli byť prostriedky z privatizácie Slovenského plynárenského priemyslu využité v prospech obcí. Tu sa nemalo pozerať na to, či je niekto z koalície alebo z opozície, prostriedky idú starostom obcí bez ohľadu na politickú príslušnosť, idú v prospech občanov Slovenskej republiky. (Krik v pléne.) Ja by som očakával, viete, že takýto zákon bude podporený 150 hlasmi poslaneckej snemovne.